N á v r h

Smernica pre postup delegácie Slovenskej republiky
na  9. zasadnutí Konferencie členských  krajín
Dohovoru o mokradiach majúcich medzinárodný význam
predovšetkým ako biotopy vodného vtáctva
 
	Delegácia Slovenskej republiky na 9. zasadnutí Konferencie členských krajín Dohovoru o mokradiach majúcich medzinárodný význam predovšetkým ako biotopy vodného vtáctva, v zložení Peter Stanko a Ivan Koubek:

a)	odsúhlasí:
1. 	návrh rozpočtu a príspevkov do rozpočtu Ramsarského dohovoru na roky 2006 – 2008, kde pre Slovenskú republiku to bude podľa tarifnej stupnice OSN na rok 2006 ročne 2 029 CHF (plus navyše so 4%-ročným nárastom), 
2.	návrhy rezolúcií, odporúčaní, všeobecné a informačné dokumenty, ktoré sa týkajú ochrany prírody mokradí,
3.	miesto a termín nasledujúcej Konferencie členských krajín Dohovoru o mokradiach majúcich medzinárodný význam predovšetkým ako biotopy vodného vtáctva;

b) bude vychádzať z medzinárodných dokumentov, ktorých plnením je SR viazaná, z právnych predpisov a hlavných dokumentov prijatých pre danú oblasť v SR, t.j. predovšetkým zo Stratégie štátnej environmentálnej politiky (1993), Národnej stratégie ochrany biodiverzity (1997), aktualizovaného Programu starostlivosti o mokrade Slovenska (1999) a navrhovanej Koncepcie ochrany prírody a krajiny (2005);

c)	uplatní svoje návrhy pri prejednávaní plnenia strategického plánu pre obdobie r. 2003 – 2008 (najmä v oblasti trojstrannej medzinárodnej spolupráce v ochrane o cezhraničnú mokraď medzinárodného významu „Niva na sútoku Moravy, Dyje a Dunaja“, karpatské mokrade atď.);

d)	zoznámi účastníkov zasadnutia s prioritami a plnením pracovného plánu pre obdobie r. 2003 – 2007  v SR, ako aj s úlohami vyplývajúcimi z Akčného plánu na roky 2003 – 2007 k aktualizovanému Programu starostlivosti o mokrade Slovenska (schváleného uznesením vlády SR č. 200/2003), najmä týkajúcich sa: 
1.	uskutočňovania praktickej starostlivosti o mokrade medzinárodného významu v SR s cieľom uchovania ekologického charakteru týchto lokalít, vytvorenia a používania nástrojov a opatrení k zaisteniu rozumného využívania mokradí (napĺňanie programov starostlivosti pre všetky mokrade medzinárodného významu, uskutočňovanie pravidelného monitoringu ich stavu, zameranie pozornosti na ohrozené mokrade a snaha o odstránenie dôvodov vedúcich k ich ohrozeniu, zapájania súkromného sektora do starostlivosti o mokrade a ich rozumného využívania),
2.	vytvárania prostriedkov a nástrojov pre úspešné napĺňanie Ramsarského dohovoru v SR, 
3.	podporovania a rozvíjania bilaterálnej, príp. mnohostrannej medzinárodnej spolupráce v ochrane a starostlivosti, najmä o cezhraničné mokrade medzinárodného významu, spolupráce s medzinárodnými dohovormi, dohodami a programami pri príprave a realizácii programov starostlivosti, výskumu, monitoringu, ochrany biodiverzity mokradí;

e)	bude na konferencii informovať o pripravovanom návrhu Slovenskej republiky na zaradenie Demänovských jaskýň medzi ramsarské lokality (návrh na vyhlásenie je plánovaný zaslať na sekretariát dohovoru ešte pred konaním tejto konferencie), o novovyhlásenej cezhraničnej bilaterálnej Ramsarskej lokalite Tisa (2004) a trilaterálnej mokrade (ČR – SR – Rakúsko) medzinárodného významu „Niva na sútoku Moravy, Dyje a Dunaja“, ktorého slávnostný akt odovzdávania certifikátov sa uskutoční v nasledujúcom roku 2005 na Slovensku, ako aj o stave príprav spoločných zásad a princípov programu starostlivosti o túto mokraď (pričom všetky aktivity týkajúce sa trilaterálnej mokrade vznikajú na základe spoločného Memoranda o porozumení medzi ministerstvami životného prostredia Českej republiky, Slovenskej republiky a Rakúskej republiky z roku 2001).

		Delegácia SR okrem vyššie uvedeného tiež:
•	využije svojej prítomnosti na zasadnutí k pracovným rozhovorom s poprednými predstaviteľmi Ramsarského dohovoru a predstaviteľmi členských štátov Ramsarského dohovoru, predovšetkým z regiónu Európy;
•	bude presadzovať rozvoj spolupráce medzi Ramsarským dohovorom a ďalšími medzinárodnými dohovormi v ochrane prírody.